Viljami Nieminen

Viljami Nieminen (s. 28. joulukuuta 2001 Denver, Colorado, Yhdysvallat) on suomalais-yhdysvaltalainen jääkiekkoilija, joka edustaa SM-liigajoukkue Vaasan Sportia. Hän on pelipaikaltaan vasen laitahyökkääjä, mutta Nieminen on kuitenkin taustaltaan keskushyökkääjä.
Ura.
Nieminen syntyi Yhdysvalloissa Coloradon Denverissä, kun hänen isänsä Ville pelasi tuolloin NHL-seura Colorado Avalanchessa. Hän muutti perheineen Tampereelle aloittaessaan peruskoulun. Nieminen on Tapparan kasvatti. Kaudella 2016–2017 hän oli C-nuorten SM-sarjassa joukkueensa paras pistemies ja maalintekijä tehoilla 12+15=27. Kauden 2017–2018 päätteeksi Nieminen voitti B-nuorten SM-hopeaa.
Sioux City Musketeers varasi Niemisen 200. pelaajana USHL:n varaustilaisuudessa 2018. Hän aloitti kauden 2018–2019 Tapparan B-nuorissa, joiden kapteenina Nieminen toimi, kunnes lokakuussa 2018 hän siirtyi hänet varanneen Musketeersin USHL-joukkueeseen. Kaudeksi 2020–2021 Nieminen palasi Tapparan organisaatioon.
Kaudella 2021–2022 Nieminen debytoi miesten peleissä. Tammikuussa 2022 Tapparan U20-joukkue lainasi hänet Mestis-joukkue KeuPa HT:hen, jossa Nieminen pelasi kolme ottelua ilman tehopisteitä. Hän debytoi Tapparan SM-liigajoukkueessa, jossa Nieminen pelasi kaksi runkosarjaottelua ilman tehopisteitä. Hän teki liigadebyyttinsä 16. maaliskuuta 2022 vieraissa Oulun Kärppiä vastaan. Nieminen merkittiin joukkueen nelosketjun vasempaan laitaan Topi Rönnin ja niin ikään vasta toista otteluaan pelanneen Oskari Luodon viereen. Hän sai ottelussa jääaikaa 11 minuuttia. Niemisestä tuli kaikkien aikojen ensimmäinen Tapparaa pääsarjatasolla edustanut kolmannen sukupolven pelaaja, sillä myös hänen isänsä Ville ja isoisänsä Esa edustivat joukkuetta omilla pelaajaurillaan. Niemisestä tuli myös vasta Suomen pääsarjahistorian toinen samaa seuraa edustanut kolmannen sukupolven pelaaja aiemmin samalla kaudella Ässissä saavutukseen yltäneen Jami Virtasen jälkeen.
Nieminen teki kaudeksi 2022–2023 vuoden mittaisen SM-liigasopimuksen Tapparan kanssa. Hän pelasi alkukauden suurimmaksi osaksi kuitenkin yli-ikäisenä seuran U20-joukkueessa. Nieminen teki SM-liigauransa avausmaalin 9. joulukuuta 2022 paikallisvastustaja Tampereen Ilvestä vastaan. Ville Hirvonen valitsi hänet ottelun Alumnien tähtien kolmostähdeksi. Nieminen pelasi Tapparan SM-liigajoukkueessa 15 runkosarjaottelua tehopistein 1+1=2 ja seitsemän Mestarien liigan ottelua tehden yhden syöttöpisteen, kunnes helmikuussa 2023 Tappara tiedotti purkaneensa hänen sopimuksensa yhteisymmärryksessä. Samana päivänä Niemisen vahvistettiin siirtyvän kevääseen 2024 asti ulottuvalla ja yhden optiovuoden sisältävällä sopimuksella Vaasan Sportiin. Vastaavasti maalivahti Niko Hovinen siirtyi Tapparaan loppukauden sopimuksella. Nieminen pelasi Sportissa loppukaudella 12 runkosarjaottelua tehden yhden maalin.
Kaudella 2023–2024 Nieminen pelasi Sportissa 48 runkosarjaottelua tehopistein 3+10=13 ja kaksi pudotuspeliottelua ilman tehopisteitä. Joulukuussa 2023 seura lainasi hänet kolmen ottelun ajaksi Mestis-joukkue Rovaniemen Kiekkoon, jonne Sport lainasi Niemisen uudelleen kahden ottelun ajaksi tammikuussa 2024. Myöhemmin samassa kuussa seura vuokrasi hänet Kokkolan Hermekseen, jossa Nieminen pelasi yhden ottelun. Maaliskuussa 2024 Sport käytti hänen sopimuksessaan olleen option ja teki vuoden mittaisen jatkosopimuksen Niemisen kanssa. 
Nieminen sai kaudella 2024–2025 omien sanojensa mukaan enemmän itseluottamusta edellisen kauden jälkeen ja hän teki läpimurtonsa SM-liigassa. Nieminen teki runkosarjassa 49 ottelussa tehot 15+21=36, joilla hän oli Sportin kolmanneksi paras maalintekijä ja neljänneksi paras pistemies. Joulukuussa 2024 seuran käytti Niemisen sopimuksessa olleen option ja teki vuoden mittaisen jatkosopimuksen hänen kanssaan. Pudotuspeleissä Nieminen teki kahdeksassa ottelussa kaksi maalia. Ensimmäisen kierroksen neljännessä ottelussa 22. maaliskuuta 2025 KooKoota vastaan hän teki Sportin 4–2-voittoon päättyneen ottelun voittomaalin, kun joukkue voitti ensimmäistä kertaa SM-liigahistoriassaan pudotuspelisarjan otteluvoitoin 3–1. Jussi Heikkinen valitsi Niemisen ottelun Alumnien tähtien kakkostähdeksi. Lokakuussa 2025 Nieminen solmi Sportin kanssa kaksivuotisen jatkosopimuksen.
Muuta.
Niemisen hyökkääjänä pelannut isä Ville on Stanley Cup-voittaja (Colorado Avalanche 2001) ja olympiahopeamitalisti (Torino 2006), joka on sittemmin tehnyt valmennusuraa SM-liigassa ja Ruotsissa. Viljamilla on myös pikkusisko Ulla ja pikkuveli Veikko. Sisarusten jo edesmennyt isoisä Esa Nieminen pelasi 1960- ja 1970-luvuilla puolustajana SM-sarjaa Tapparassa ja Hilparassa. Viljamin äidinäiti on entinen Suomen naisten maajoukkuehyökkääjä Anne Nurmi. Hänen serkkunsa Linnea Melotindos pelaa hyökkääjänä Auroraliigaa Tampereen Ilveksessä.
Nieminen on maininnut suosikkipelaajakseen Sidney Crosbyn.